ብሔራዊ ፖሊሲንና ስትራቴጂን ለመንደፍ የሕዝብ አስተያየት ጥናትድርሻ  የጎላ አንደሆነ  ተገለጸ
አዲስ አበባ ፤ሐምሌ 22/2005 (ዋኢማ) – የሕዝብ አስተያየት ጥናት ብሔራዊ ፖሊሲንና እስትራቴጂን ለመንደፍ ከፍተኛ አስተዋጽዖ አንዳለው ዋልታ ኢንፎርሜሽን ማዕከል ገለጸ፡፡ማዕከሉ የሕዝብ አስተያየት ጥናት ያለውን  አገራዊ  ጠቀሜታ በተመለከተ የግማሽ ቀን ሥልጠና ትላንት ለፌደራል መሥሪያ ቤቶች የሕዝብ ግንኙነት ኋላፊዎችና ባለሙያዎች ሰጥቷል፡፡በስልጠናው ወቅት የማዕከሉ የህዝብና ገበያ ጥናት ክፍል ኋላፊ አቶ ጌታሁን ከበደ እንደገለጹት የሕዝብ አስተያየት ጥናት ብሔራዊ ፖሊሲንና ስትራቴጂን ለመንደፍ  ያስችላል።አስተማማኝ  የሆነ   የሕዝብ  አስተያየት ጥናት  ማድረግ  በሕዝብና በመንግሥት  መካከል ያለውን ክፍተት  ለማየት  እንደሚያግዝ  የገለጹት  አቶ  ጌታሁን ባደጉት  ሃገሮች  በሰፊው  ጥቅም  ላይ  እንደሚውልም  ተናግረዋል፡፡ዋልታ ኢንፎርሜሽን ማዕከል ከተለያዩ የመንግሥት መሥሪያ ቤቶች ጋር በመተባበር ባለፉት  ስድስት  ዓመታት ማህበራዊ ፣ ኢኮኖሚያዊና ፖለቲካዊ ችግሮችን የሚዳስሱ የሕዝብ  አስተያየት ጥናቶችን ሲያከናውን እንደቆየ አቶ ጌታሁን ተናግረዋል።ማዕከል ትግራይና ቤኒሻንጉል ጉሙዝ ክልሎችን እንዲሁም አዲስ አበባና ድሬዳዋ መስተዳደሮችን ጨምሮ እስካሁን ከ100 በላይ የሕዝብ አስተያየት ጥናቶችን እንዳካሄደ አቶ ጌታሁን አስረድተዋል፡፡በማዕከሉ ከተደረጉ ጥናቶች የተገኙ ውጤቶችም በህብረተሰብ  ውስጥ በማህበራዊ፤ ኢኮኖሚያዊና ፖለቲካዊ ዘርፎች ማሻሻያዎችን ለማድረግ ጥቅም እየሠጡ መሆኑን ኃላፊው ተናግረዋል።